

# Vil du delta i forskningsprosjektet «Mobilitetsprogram i høreapparater for personer med kombinert syn- og hørselsnedsettelse/døvblindhet»?

## **hvem kan delta?**

For å delta må du:

* Være over 18 år
* Bruke høreapparater på begge ørene
* Ha så nedsatt syn/blindhet at du kan få synshjelpemidler fra NAV hjelpemiddelsentral
* Være utendørs minst en gang i uken, med eller uten mobilitetshjelpemidler
* Forstå og gi tilbakemeldinger på spørsmål om syn, hørsel og mobilitet

Du kan ikke delta om du har Cochlea Implantat (CI) eller annet hørselsimplantat på ett eller begge ører. Du kan ikke delta om du er døv på ett øre og/eller bruker CROS-høreapparat.

## **hva innebærer det å delta?**

Prosjektet gjennomføres på Eikholt nasjonalt ressurssenter for døvblinde i Drammen. Det vil ta ca. tre og en halv time å delta. Vi tar pauser underveis.

Målet med prosjektet er å undersøke om mobilitetsprogram i høreapparatene er nyttig.

Først svarer du på spørsmål om kjønn, alder, hørsel, bruk av høreapparat, syn, orientering og mobilitet. Deretter tas det hørselstest med pipelyder, med og uten høreapparater (audiometri).

Audiograf Anne-May Førland legger inn et ekstra program «mobilitetsprogram» i høreapparatene dine. Det vanlige programmet ditt vil ikke bli endret. Du får ikke vite hva som er ditt vanlige program og hva som er nytt mobilitetsprogram.

Det gjøres en lydlokaliseringstest. Du sitter på en stol i midten av en sirkel med 12 høyttalere. Det kommer lyder fra høyttalerne, og du må si hvilken høyttaler som gir lyd. Det testes både med det nye mobilitetsprogrammet i høreapparatene, og med det vanlige programmet ditt.

Vi går ut på tur i ca. 1 time og tester både det nye mobilitetsprogrammet og det vanlige programmet i praksis utendørs. Du bruker mobilitetshjelpemidlene du pleier, for eksempel hvit stokk, tolk/ledsager eller førerhund. Vi går over fotgjengerfelt, kryss og sykkelstier. Det blir stilt spørsmål som du svarer på underveis.

Når vi kommer tilbake fra tur vil høreapparatene settes tilbake til slik de var. Du kan selv velge om mobilitetsprogrammet skal slettes eller om du vil beholde det.

Som takk for deltakelse får du et gavekort på 500 kr.

## **Personvern**

Opplysninger og resultater fra spørsmål og hørselstester vil lagres kryptert. Opplysningene skal kun brukes for å undersøke målet med prosjektet: «Er mobilitetsprogram i høreapparater nyttig?». Det planlegges å bruke opplysningene til 2025.

Opplysningene om deg vil bli behandlet uten ditt navn eller fødselsnummer. En navneliste som kun Anne-May Førland og Markus Drexl har tilgang til, knytter deg til opplysningene dine. Du har rett til å få innsyn i sikkerhetstiltakene ved behandling av opplysningene dine. Du kan klage på behandlingen av opplysningene dine til Datatilsynet og personvernombud ved NTNU.

Publisering av resultater er viktig i forskning. Alle deltakerne anonymiseres og skal ikke kunne gjenkjennes, men vi plikter å informere om at dette likevel kan skje.

REK har vurdert prosjektet, saksnummer 730317. For mer informasjon om personvern, ta kontakt med Anne-May Førland.

## **Frivillig deltakelse og mulighet for å trekke ditt samtykke**

Det er frivillig å delta. Deltakelse påvirker ikke dine kurs eller kurssøknader på Eikholt.

Du kan trekke deg eller ombestemme deg om deltakelse når som helst uten begrunnelse, og dette vil ikke ha noen negative konsekvenser for deg. Hvis du trekker tilbake samtykket vil det ikke forskes videre på dine opplysninger og resultater.

Du kan kreve innsyn i opplysningene som er lagret om deg, og dette blir da utlevert til deg innen 30 dager. Du har rett til å få korrigert eventuelle feil i de opplysningene som er registrert. Du kan også kreve at oppsyingene og resultatene dine slettes. Hvis opplysningene og resultatene dine har blitt publisert eller anonymisert kan du ikke kreve sletting eller utlevering.

Dersom du senere ønsker å trekke deg eller har spørsmål til prosjektet, ta kontakt med Anne-May Førland eller prosjektleder Markus Drexl.

## **Praktisk informasjon**

Deltakelse vil skje fra august 2024 til desember 2024. Tidspunkt for deltakelse bestemmes av hva som passer for deg. Vi hjelper med organisering av reise om det er behov for det.

Forskningsprosjektet er en del av Anne-May Førland sin masteroppgave ved NTNU Trondheim, Markus Drexl er prosjektleder.

For å delta, send SMS, ring eller send mail til Anne-May Førland, tlf. 41580325, anne.may.forland@eikholt.no.

Du signerer på dette samtykkeskjemaet når du kommer til Eikholt for å delta i prosjektet. Du trenger ikke å signere på forhånd.

## **Jeg samtykker til å delta i forskningsprosjektet**

--------------------------------------------------------------------------------------------------------------------------

Sted og dato Deltakers signatur